ING-คลัง ผงาดถือหุ้นใหญ่ "ทีเอ็มบี"
ING และกระทรวงการคลังใช้สิทธิ TSR เข้าซื้อหุ้นเพิ่มทุนทีเอ็มบีแล้ว คงสถานะผู้ถือหุ้นใหญ่ภายหลังการรวมกิจการ
15 พ.ย. 2562

ING และกระทรวงการคลังใช้สิทธิ TSR เข้าซื้อหุ้นเพิ่มทุนทีเอ็มบีแล้ว คงสถานะผู้ถือหุ้นใหญ่ภายหลังการรวมกิจการ
ธนาคารทหารไทย จำกัด (มหาชน) หรือทีเอ็มบี ได้แจ้งต่อตลาดหลักทรัพย์เมื่อวานนี้ว่า ING Bank N.V. และกระทรวงการคลัง ซึ่งปัจจุบันเป็นผู้ถือหุ้นใหญ่ของทีเอ็มบี ได้ใช้สิทธิ TSR เข้าซื้อหุ้นสามัญเพิ่มทุนของทีเอ็มบีแล้ว คงสถานะหนึ่งในผู้ถือหุ้นใหญ่ของธนาคารภายหลังการรวมกิจการ
สำหรับ ING นั้น ได้รับการจัดสรรสิทธิ TSR หรือ ใบแสดงสิทธิในการซื้อหุ้นสามัญเพิ่มทุนที่โอนสิทธิได้ตามสัดส่วนการถือหุ้นทีเอ็มบีทั้งทางตรงและทางอ้อมผ่าน ING SUPPORT HOLDING BV เป็นจำนวนทั้งสิ้น 9,077,412,246 หน่วย ขณะที่กระทรวงการคลัง มีสิทธิ TSR เป็นจำนวน 8,498,936,101 หน่วย
ทั้งนี้ ING ได้เริ่มเข้าดำเนินการใช้สิทธิซื้อหุ้นเพิ่มทุนแล้ว ขณะที่กระทรวงการคลังได้ใช้สิทธิครบตามจำนวนที่มี ผ่านกองทุนวายุภักษ์หนึ่ง ทั้งนี้ กระทรวงการคลังได้แสดงความจำนงในการจองซื้อหุ้นเพิ่มทุนเกินสิทธิที่มีอยู่เดิม หากมีผู้ถือหุ้นรายอื่นไม่ใช้สิทธิ TSR เต็มจำนวน
สำหรับระยะเวลาการใช้สิทธิ TSR นั้น เริ่มตั้งแต่วันที่ 8 ไปจนถึงวันที่ 22 พฤศจิกายน ซึ่งทีเอ็มบีคาดว่าจะเข้าซื้อหุ้นทั้งหมดในธนาคารธนชาตได้แล้วเสร็จภายในเดือนธันวาคมปีนี้ ทั้งนี้ นอกเหนือจากการเพิ่มทุนจากผู้ถือหุ้นปัจจุบันด้วย TSR แล้ว ผู้ถือหุ้นเดิมทุกรายของธนาคารธนชาต รวมถึงผู้ถือหุ้นหลักอย่าง บริษัท ทุนธนชาต จำกัด (มหาชน) หรือ TCAP และธนาคารแห่งโนวาสโกเทีย หรือ BNS จะนำเงินที่ได้รับชำระจากการขายหุ้นธนาคารธนชาตกลับเข้ามาซื้อหุ้นเพิ่มทุนของทีเอ็มบี ซึ่งในเบื้องต้น คาดว่าโครงสร้างผู้ถือหุ้นจะประกอบด้วย ING 22% TCAP 21% กระทรวงการคลัง (รวมกองทุนรวมวายุภักษ์หนึ่ง) 20% และ BNS 6% โดยประมาณ